Na osnovu člana 13 stav 1 Zakona o naučnoistraživačkoj djelatnosti („Službeni list CG“, br. 80/10, 57/14 i 82/20) i Odluke o raspisivanju Konkursa za sufinansiranje projekata promocije nauke u okviru Festivala „Dani nauke i inovacija 2024“, broj: 050201-082/24-529/2 od 25. aprila 2024. godine

**MINISTARSTVO PROSVJETE, NAUKE I INOVACIJA**

**objavljuje**

**KONKURS**

**ZA SUFINANSIRANJE PROJEKATA PROMOCIJE NAUKE
U OKVIRU FESTIVALA „DANI NAUKE I INOVACIJA 2024“**

**sa ukupnim iznosom sredstava od 50.000,00 €**

Ministarstvo prosvjete, nauke i inovacija (u daljem tekstu: Ministarstvo) Vas poziva da učestvujete u organizaciji 12. Festivala „*Dani nauke i inovacija 2024*“, koji će bitI održan u poslednjoj sedmici septembra 2024. godine.

Kao centralni godišnji događaj Ministarstva, Festival ima za cilj da nauku i inovacije približi najširoj populaciji, odnosno da podstiče, promoviše i popularizuje naučnoistraživačku i inovacionu djelatnost među različitim ciljnim javnostima u Crnoj Gori.

Pozivamo sve zainteresovane da budu dio organizacionog tima Festivala i daju mu svoj direktan doprinos, kroz konkretne **predloge projekata promocije nauke**.

***Pridružite nam se u proslavi uloge koju nauka i inovacije igraju u društvu kroz sticanje novih vještina, radosti novih otkrića, spoznaje odgovora na ključna pitanja koja oblikuju našu stvarnost i budućnost.***

***I PREDMET I CILJ KONKURSA***

**Predmet Konkursa** je sufinansiranje projekata promocije nauke i istraživanja, koji obuhvataju organizaciju aktivnosti koje će biti realizovane u okviru Festivala „Dani nauke i inovacija 2024“.

**Cilj Konkursa** je da se podrže aktivnosti kojima se podstiče, promoviše i popularizuje naučnoistraživačka djelatnost među različitim ciljnim javnostima u Crnoj Gori.

Putem ovog Konkursa nastoji se pružiti mogućnost zajednici da se bliže upozna sa sveprisutnošću nauke i ukazati koliko je nauka zanimljiva i uvijek inspirativna, odnosno probuditi interesovanje za nauku i tehnologiju, te sticanje novih znanja u pogledu aktuelnih trendova u domenu različitih naučnih disciplina.

***II USLOVI KONKURSA I NAČIN PRIJAVLJIVANJA***

Ministarstvo će podržati projektne aktivnosti koje se odnose na **promociju nauke i istraživanja** u okviru Festivala „Dani nauke i inovacija 2024“, kroz organizaciju interaktivnih radionica, izložbi, panel diskusija, interesantnih predavanja i brojnih drugih sadržaja za predškolski, osnovnoškolski i srednjoškolski uzrast, studente i širu javnost.

**Projektne aktivnosti mogu biti iz svih naučnih disciplina**, a treba da se odnose na: približavanje aktuelnih naučnih pitanja i metoda mladima i široj javnosti; naučne aktivnosti u koje su uključene ciljne grupe; naučnu etiku; podsticanje istraživačkog pristupa u obrazovnom procesu; unapređenje naučnog novinarstva; promovisanje istraživanja crnogorskih naučnika iz države i iz dijaspore; umrežavanje sa regionalnim i međunarodnim inicijativama u oblasti promocije nauke u društvu; podršku mladim talentima.

Neophodno je da predložene projektne aktivnosti imaju jasno definisan cilj, program, kao i konkretne rezultate.

Aktivnosti mogu biti samostalne, u vidu pojedinačnih projekata, ili mogu biti dio događaja, aktivnosti i sadržaja kojima se podstiče, promoviše i popularizuje naučnoistraživačka djelatnost, organizovanim u sklopu ili pridruženim Festivalu.

**Za organizaciju učešća publike, odnosno ciljnih grupa u sklopu predviđenih aktivnosti/događaja, zadužen je Nosilac projekta (uz moguću podršku Ministarstva).**

Na konkurs se mogu prijaviti ustanove koje imaju licencu za obavljanje naučnoistraživačke djelatnosti, izdatu od strane Ministarstva, druga pravna lica koja se, u skladu sa svojim statutom, bave naučnoistraživačkom i/ili edukativnom djelatnošću, kao i ustanove iz javnog sektora (u daljem tekstu: ustanova).

Ustanova uz prijavni obrazac (koji je zaveden u ustanovi) dostavlja CV koordinatora projektnih aktivnosti i članova tima (Europass format, najviše 5 strana po osobi).

Ustanova može ostvariti pravo na (su)finansiranje samo **jednog projektnog predloga** za Festival „Dani nauke i inovacija 2024“, u iznosu do **3.000 €**, a ovim sredstvima se mogu finansirati sljedeći prihvatljivi troškovi:

* **naknada za rad lica iz inostranstva angažovanih na projektu u svojstvu predavača/govornika** (do 20% od ukupne vrijednosti projekta)**;**
* **materijalni troškovi** (potrošni materijal – hemikalije, promo materijal, ketering – organizacija i posluživanje hrane i pića isključivo za potrebe organizacije događaja promocije nauke i istraživanja, a ne za potrebe projektnog tima i sl.), uključujući **putne troškove**:
	+ troškovi avio prevoza i smještaja za govornika/prezentera iz inostranstva; i
	+ lokalni prevoz na teritoriji Crne Gore maksimalno do 200,00 € (uz priloženi dokaz).

Ukoliko su projektne aktivnosti promocije nauke i istraživanja podržane kroz druge programe Ministarstva ili su u potpunosti finansirane iz drugih izvora, Ministarstvo neće razmatrati prijavu.

Dodjela sredstava će se vršiti u skladu sa rang listom i raspoloživim sredstvima, i to na način da će Ministarstvo uplatiti ustanovi/organizaciji nosiocu projekta (u daljem tekstu: Nosilac projekta) odobrena sredstva nakon potpisivanja Ugovora o sufinansiranju projekta promocije nauke.

Nakon realizovanog projekta, Nosilac projekta je u obavezi da, u roku od 30 dana i na obrascima propisanim od strane Ministarstva, dostavi:

* narativni izvještaj o realizovanom projektu, sa foto dokumentacijom; i
* finansijski izvještaj – detaljan pregled utrošenih sredstava, uz odgovarajuće dokaze o namjenskom trošenju (fakture, fiskalne račune, karte, *boarding pass*-ove za inostrane učesnike itd).

***Nosilac projekta će biti u obavezi da vrati neutrošena, odnosno nenamjenski utrošena sredstva.*** ***U slučaju nedostavljanja navedenih dokaza o realizaciji projektnih aktivnosti, u predviđenom roku, Nosilac projekta će biti u obavezi da vrati sva sredstva.***

***III KRITERIJUMI ZA IZBOR PROJEKATA***

Formalnu ispunjenost uslova za učešće na Konkursu (administrativna provjera) vršiće Ministarstvo. Nakon administrativne provjere, sve projektne prijave koje su ispunile tražene uslove, biće upućene na ocjenu.

Ministarstvo će posebnim Rješenjem formirati Komisiju za ocjenu projektnih prijava, koja će sačiniti izvještaj o ocjenjivanju svake pojedinačne projektne prijave, koji će podnosiocima prijava biti dostavljen uz odgovarajuća rješenja o odbijanju/prihvatanju prijave za (su)finansiranje.

**Ocjenjivanje prijava će se vršiti prema sljedećim kriterijuma:**

1/ kvalitet, kreativnost i primjerenost predloženih aktivnosti (najviše 40 bodova);

2/ usklađenost predloženog finansijskog plana i predloženih projektnih aktivnosti
(najviše 20 bodova);

3/ iskustvo ustanove, koordinatora i članova projektnog tima (najviše 20 bodova); i

4/ doprinos unapređenju Festivala „Dani nauke i inovacija 2024“, u smislu promocije nauke i istraživanja u crnogorskom društvu (najviše 20 bodova).

Prag prolaznosti projektnih prijava je 70 od 100 bodova, pri čemu je potrebno da za svaki od navedenih kriterijuma bude ostvareno najmanje po 50% od predviđenog najvećeg broja bodova.

Dodjela sredstava će se vršiti u skladu sa rang listom i raspoloživim sredstvima.

***IV UKUPAN BUDŽET KONKURSA***

Ukupna planirana sredstva za realizaciju Konkursa: **50.000,00 €**.

***V PREDNOST PRI IZBORU INOVATIVNOG PROGRAMA***

U slučaju da dva ili više prijavljenih inovativnih programa dobiju isti broj bodova, prema kriterijumima za izbor projekta, prednost pri izboru imaće onaj projekat koji obuhvata aktivnosti namijenjene ciljanim javnostima na Sjeveru Crne Gore.

Ukoliko više projekata sa istim brojem bodova imaju aktivnosti namijenjene ciljanim javnostima na Sjeveru Crne Gore, prednost će se dati u odnosu na obezbijeđeno sufinansiranje projekta od strane ustanove/organizacije i partnera, te u odnosu na redosljed podnošenja prijava projekata.

***VI ROK ZA PRIJAVLJIVANJE I DOSTAVA PRIJAVNE DOKUMENTACIJE***

Konkurs je otvoren do **20. juna 2024. godine, do 14h**.

Konkursna dokumentacija dostupna je na online platformi inovacije.gov.me, pod nazivom „*Programska linija za Festival - projekati promocije nauke i istraživanja*“, preko koje se vrši prijavljivanje projekata promocije nauke na ovaj konkurs.

***VII KONTAKT OSOBE U MINISTARSTVU PROSVJETE, NAUKE I INOVACIJA***

Kontakt osobe: **Ivana Lagator**, Samostalna savjetnica I, Direkcija za međunarodnu saradnju i **Lidija Vukčević**, Samostalna savjetnica I, Direkcija za međunarodnu saradnju

telefon: 068/827-600

e-mail: ivana.lagator@mpni.gov.me; lidija.vukcevic@mpni.gov.me